ai4bharat/Pralekha huggingface dataset:
ரசாயனம் மற்றும் உரங்கள் அமைச்சகம்
மருந்து மற்றும் மருத்துவக் கருவிகள் குறித்த 7-வது சர்வதேச மாநாட்டை மத்திய அமைச்சர் டாக்டர் மன்சுக் மாண்டவியா தொடங்கிவைத்தார்
மருந்து மற்றும் மருத்துவக் கருவிகள் குறித்த 7-வது சர்வதேச மாநாடு 2022-ஐ மத்திய ரசாயனம் மற்றும் உரங்கள், சுகாதாரம் மற்றும் குடும்பநலத்துறை அமைச்சர் டாக்டர் மன்சுக் மாண்டவியா தொடங்கிவைத்தார். ஏப்ரல் 25 முதல் 27 வரை இந்த வருடாந்திர 3 நாள் மாநாடு புதுதில்லியில் உள்ள அம்பேத்கர் சர்வதேச மையத்தில் நடைபெறும்.
நாட்டில் மருத்துவமனை, சுகாதாரம் மற்றும் நல்வாழ்வு மையங்கள், முக்கியத்துவம் வாய்ந்த மூன்றாம் நிலை கவனிப்பு மையங்கள் உள்ளிட்ட அடிப்படை கட்டமைப்பு, மருத்துவர்கள், மருத்துவ நிறுவனங்கள், ஆகியவற்றின் எண்ணிக்கையை அதிகரிக்க பிரதமர் மோடி தலைமையிலான அரசின் அயராத உழைப்புக் காரணமாக இந்தியாவில் சுகாதார கவனிப்பு என்பது செலவு குறைந்ததாகவும் எளிதில் கிடைப்பதாகவும் மாறியுள்ளது என்று இந்த மாநாட்டில் பேசிய டாக்டர் மன்சுக் மாண்டவியா தெரிவித்தார்.
மருந்து மற்றும் மருத்துவக் கருவிகள் குறித்த 7-வது சர்வதேச மாநாடு 2022 போன்ற மாநாடுகள் தொழில்துறையினர், கல்வியாளர்கள், கொள்கை உருவாக்குவோர் ஆகியோருக்கு ஒரு சிந்தனை தளத்தை அளிப்பதோடு இந்தத் துறைக்கு அடுத்த 25 ஆண்டுகளுக்கான நகல் திட்டத்தையும் வழங்குகிறது என்று அவர் மேலும் கூறினார்.
கொவிட்-19-க்கு எதிரான போராட்டத்தில் இந்தியாவின் வெற்றியை உறுதி செய்த மருந்து தொழில்துறையைப் பாராட்டிய மத்திய அமைச்சர், கொவிட்-19 பெருந்தொற்றை இந்தியா சமாளித்த முறை உலகளாவிய ஆய்வுக்கு உதவியிருக்கிறது என்றார். உலகின் மிகப் பெரிய தடுப்பூசி இயக்கத்தை மேற்கொண்ட இந்தியாவின் முயற்சிகளை ஒட்டுமொத்த உலக சமூகம் பாராட்டுகிறது என்றும் அவர் கூறினார்.
இந்த மாநாட்டில் பேசிய ரசாயனம் மற்றும் உரங்கள் துறை இணை அமைச்சர் திரு பக்வந்த் கூபா, உலகில் மருந்து உற்பத்தியை குவி மையமாக உள்ள இந்தியா, உலகிலேயே 5-வது இடத்தில் உள்ளதாக கூறினார். இந்திய மருத்துவக் கருவிகள் உற்பத்தியின் மதிப்பு தற்போது 11 பில்லியன் அமெரிக்க டாலராக உள்ளது என்றும் 2025 வாக்கில் இது 50 பில்லியன் அமெரிக்க டாலரை எட்டக் கூடும் என்றும் அவர் தெரிவித்தார். தற்போது 80 சதவீத மருத்துவக் கருவிகளை இறக்குமதி செய்யும் இந்தியா, ஆராய்ச்சி மற்றும் மேம்பாடு, புதிய கண்டுபிடிப்பு காரணமாக விரைவில் 80 சதவீத மருத்துவக் கருவிகள் இந்தியாவில் தயாரிக்கப்படும் என்பதை அவர் எடுத்துரைத்தார்.
கொவிட்டுக்கு பிந்தைய காலத்தில் இந்திய சூழல் மீது மருந்து உற்பத்தித் துறையின் தாக்கம், இந்திய மருத்துவ கருவிகள் துறையில் வளர்ச்சி மற்றும் புதிய கண்டுபிடிப்புக்கான வாய்ப்பு, தலைமை நிர்வாக அதிகாரிகளின் முக்கிய உரைகள் தொகுப்பு ஆகிய மூன்று ஆவணங்களை தொடக்க நிகழ்வில் டாக்டர் மன்சுக் மாண்டவியா வெளியிட்டார்.
இந்திய மருந்து தயாரிப்பு தொழில்துறை இந்தாண்டின் மையப் பொருளாக ‘இந்திய மருந்து தயாரிப்பு – தொலைநோக்கு 2047: எதிர்காலத்திற்கான மாறுதலுக்குரிய செயல் திட்டம்’ என்பதைக் கொண்டுள்ளது. அதே போல் ‘புதிய கண்டுபிடிப்பு மற்றும் ஒருங்கிணைந்த சேவைகள் மூலம் சுகாதார கவனிப்பில் மாற்றம்’ என்பது இந்திய மருத்துவக் கருவிகள் உற்பத்தித் துறையின் மையப்பொருளாகும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1819849
சிறப்பு சேவைகள் மற்றும் கட்டுரைகள்
சென்னைவிமான நிலைய சுங்கத்துறையினரால் ரூ.35.38இலட்சம்மதிப்புள்ள 705 கிராம் தங்கம் பறிமுதல் செய்யப்பட்டது
உளவுத் தகவல் அடிப்படையில் சென்னை விமான நிலைய சுங்கத்துறையினர் நேற்று  துபாயிலிருந்து வந்த விமானப்பயணி ஒருவரை இடைமறித்து விசாரணை நடத்தினர். அவரிடமிருந்து ரூ.35.38 இலட்சம் மதிப்புள்ள 705 கிராம் தங்கம் பறிமுதல் செய்யப்பட்டது. இது சம்மந்தமாக தொடர்ந்து விசாரனை நடைபெற்று வருவதாக, சென்னை சர்வதேச விமான நிலைய சுங்கத்துறை கூடுதல் ஆணையர் திரு. கே.பி. ஜெயகர் தனது செய்திக் குறிப்பில் தெரிவித்துள்ளார்.
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கொவிட்-19 தடுப்பூசி எண்ணிக்கை 218.88 கோடியைக் கடந்தது
இந்தியாவில் கொவிட்-19 தடுப்பூசியை பொறுத்தவரை இன்று காலை 7 மணி நிலவரப்படி 218.88 கோடிக்கும் அதிகமான  டோஸ்கள் செலுத்தப்பட்டுள்ளன
12-14 வயதிற்குட்பட்டோருக்கான கொவிட்-19 தடுப்பூசி, 16 மார்ச் 2022 முதல் செலுத்தப்பட்டு வருகிறது. இதுவரை, ஏறத்தாழ 4.10 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது. 18-59 வயதுடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி 10 ஏப்ரல் 2022 அன்று தொடங்கியது..
இந்தியாவில் தற்போது சிகிச்சை பெறுவோரின் எண்ணிக்கை 30,362.மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.07 சதவீதமாக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.75 சதவீதமாக உள்ளது. கடந்த 24 மணி நேரத்தில் 3,908 பேர் குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,40,47,344.
இந்தியாவில் கடந்த 24 மணி நேரத்தில் 1,997 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 2,13,123 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 89.64 கோடி  வாராந்திரத் தொற்று 1.34 சதவீதமாக உள்ளது. தினசரித் தொற்று விகிதம் 0.94 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1865721
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
கோவிட்-19 தொற்று காரணமாக ஜம்மு-காஷ்மீர், லடாக்கில் செய்யப்பட்டுள்ள ஏற்பாடுகள் ஜம்முவுக்கு வழக்கமான ரயில் சேவை தொடங்குவது குறித்து டாக்டர் ஜித்தேந்திர சிங் ஆய்வு
ஜம்மு காஷ்மீர், லடாக் மண்டலங்களில் கோவிட்-19 தொற்றால் ஏற்பட்டுள்ள தற்போதைய நிலை குறித்தும், பிற மாநிலங்களில் தவித்துக்கொண்டிருந்தவர்கள் இரண்டு யூனியன் பிரதேசங்களுக்கும் வந்துள்ளது பற்றியும், ஷ்ராமிக் சிறப்பு ரயில்கள் மூலம் வரும் பயணிகளுக்கான ஏற்பாடுகளை நிர்வாகம் செய்துள்ளது குறித்தும், இரு யூனியன் பிரதேசங்களின் அனைத்து மாவட்ட துணை ஆணையர்களுடன் வடகிழக்கு பிராந்திய மேம்பாடு , பிரதமர் அலுவலகம், பணியாளர் நலன், ஓய்வூதியம், பொதுமக்கள் குறைதீர்வு, அணுசக்தி மற்றும் விண்வெளித் துறை மத்திய இணையமைச்சர் டாக்டர் ஜித்தேந்திர சிங் இன்று கலந்துரையாடினார். இது தவிர, ஜம்முவுக்கு நாளை முதல் வழக்கமான ரயில் சேவையைத் தொடங்குவது பற்றியும் அவர் ஆலோசனை மேற்கொண்டார்.
கோவிட் பாதிப்பு இருமடங்காவதன் விகிதம் தேசிய சராசரியை விட ஜம்மு காஷ்மீரில் குறைவாக உள்ளதாக டாக்டர் ஜித்தேந்திர சிங் கூறினார். கோவிட்-19 தொற்றுக்காக அதிக எண்ணிக்கையிலான சோதனைகள் செய்யப்பட்டிருப்பது பற்றி அவர் மனநிறைவை வெளியிட்டார்.
பிற மாநிலங்களில் தவித்துக்கொண்டிருந்த மாணவர்கள் உள்பட 50,000-க்கும் அதிகமானோர் யூனியன் பிரதேசத்துக்கு வந்துள்ளதாகவும், அவர்களை பரிசோதனை செய்து, தனிமைப்படுத்தி, வீடுகளுக்கு அனுப்பும் பணியை நிர்வாகம் மிகச்சிறப்பாக செய்துள்ளது என்றும் டாக்டர் சிங் தெரிவித்தார். பல்வேறு கடைகளை, வெவ்வேறு நேரங்களில், வெவ்வேறு நாட்களில் திறப்பதன் மூலம், சந்தைகளை மீண்டும் இயங்கச் செய்வதுடன், அதன் மூலம் சமூக இடைவெளி பின்பற்றப்படுவதைப் பராமரிக்க முடியும் என்று துணை ஆணையர்களுக்கு அமைச்சர் அறிவுறுத்தினார்.
---------------
(Visitor Counter : 137
பிரதமர் அலுவலகம்
டிஜிட்டல் பணப்பரிவர்த்தனைகள் பலரது வாழ்வில் எளிமையையும் வசதியையும் கொண்டு வந்துள்ளன: பிரதமர்
டிஜிட்டல் பணப்பரிவர்த்தனையால் பலரது வாழ்வு எளிமையையும் வசதியையும் கொண்டு வந்திருப்பதாக பிரதமர் திரு நரேந்திர மோடி இன்று குறிப்பிட்டுள்ளார்.
பொதுமக்களில் ஒருவரது ட்விட்டர் பதிவுக்கு பதிலளிக்கும் வகையில் பிரதமர் வெளியிட்டுள்ள ட்விட்டர் பதிவில் கூறி இருப்பதாவது:
"டிஜிட்டல் பணப்பரிவர்த்தனைகள் பலரது வாழ்வில் எளிமையையும் வசதியையும் கொண்டு வந்துள்ளன. இது தொடர்பாக பலரது வாழ்வில் பல நிகழ்வுகளை நீங்கள் காணலாம்."
இவ்வாறு பிரதமர் தமது ட்விட்டர் பதிவில் தெரிவித்துள்ளார்.
மத்திய அமைச்சரவை
குரூப் “ஏ” சேவைக்கு வழங்கப்படும் தொகையை குரூப் “ஏ” செயற்பாட்டு படைப்பிரிவு அதிகாரிகளுக்கும் வழங்கும் யோசனைக்கு மத்திய அமைச்சரவை ஒப்புதல் அளித்துள்ளது.
பிரதமர் திரு நரேந்திர மோடி தலைமையில் இன்று நடைபெற்ற மத்திய அமைச்சரவை, குரூப் “ஏ” சேவைக்கு வழங்கப்படும் தொகையை குரூப் “ஏ” செயற்பாட்டு படைப்பிரிவு அதிகாரிகளுக்கும் வழங்கும் யோசனைக்கு ஒப்புதல் அளித்துள்ளது.
இதன் மூலம் மற்ற சேவை அதிகாரிகளுக்கு வழங்கப்படுவது போன்ற ஊதிய உயர்வும், பதவி உயர்வும், மத்திய ஆயுதக் காவல்படையினருக்குக் கிடைக்கும்.
இத்தகைய ஊதிய உயர்வு மற்றும் பதவி உயர்வுக்கு உத்தரவிடக் கோரி தில்லி உயர்நீதிமன்றத்தில் பல ரிட்மனுக்கள் தாக்கல் செய்யப்பட்டன. இவற்றுக்கு ஆதரவாக தீர்ப்பு கிடைத்தது. இதனை எதிர்த்து மத்திய அரசு மேல்முறையீடு செய்தபோது, உச்சநீதிமன்றமும், தில்லி உயர்நீதிமன்றத் தீர்ப்பையே உறுதி செய்தது. அதனை செயல்படுத்துவதற்கு ஏதுவாக மத்திய அமைச்சரவையில் இந்த முடிவு எடுக்கப்பட்டுள்ளது.
-----
(Visitor Counter : 198
பாதுகாப்பு அமைச்சகம்
அசாம் ரைபிள்ஸ் தலைமை இயக்குனராக லெப்டினன்ட் ஜெனரல் பிரதீப் சந்திரன் நாயர் பொறுப்பேற்பு
அசாம் ரைபிள்ஸ் படைப்பிரிவின் 21வது தலைமை இயக்குனராக லெப்டினன்ட் ஜெனரல் பிரதீப் சந்திரன் நாயர் இன்று  பொறுப்பேற்றார். இவர் அதிவிஷிஷ்ட் சேவா, யுத்சேவா பதக்கங்களைப் பெற்றவர். அசாம் ரைபிள்ஸ் படைப்பிரிவில் இவர் ஏற்கனவே ஐ.ஜியாகவும், கம்பெனி கமாண்டராகவும், பிரிகேட் கமாண்டராகவும் பணியாற்றியுள்ளார்.
லெப்டினன்ட் ஜெனரல் பிரதீப் சந்திரன் நாயர், ராணுவத்தின் சீக்கியர் படைப்பிரிவில் கடந்த 1985ம் ஆண்டு சேர்ந்தார்.
இதற்கு முன்பு ராணுவ தலைமையகத்தில், வீரர்கள் மற்றும் அதிகாரிகளை தேர்வு செய்யும் பிரிவில் தலைமை இயக்குனராகப் பணியாற்றினார். இவர் மூன்று முறை, ராணுவ தளபதியின் பாராட்டு பத்திரங்களைப் பெற்றுள்ளார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1723357
(Visitor Counter : 84
ரசாயனம் மற்றும் உரங்கள் அமைச்சகம்
பிரதமரின் மக்கள் மருந்தகங்கள் : ரூ.484 கோடிக்கு விற்பனை செய்து சாதனை
நாடு முழுவதும் உள்ள பிரதமரின் மக்கள் மருந்தகங்கள், இந்த நிதியாண்டில் ரூ.484 கோடி அளவுக்கு மருந்துகளை விற்று சாதனை படைத்துள்ளன.
நாடு முழுவதும் உள்ள, 7064 பிரதமரின் பாரதிய மக்கள் மருந்தகங்களில், 2020-2021ம் நிதியாண்டில்  ரூ.484 கோடி மதிப்பிலான தரமான மருந்துகள் விற்பனையாகியுள்ளன. இது கடந்தாண்டு இதே கால விற்பனையைவிட 60 சதவீதம் அதிகம். இது நாட்டு மக்கள் தோரயமாக ரூ.3000 கோடி சேமிக்க வழிவகுத்துள்ளது. இதை மத்திய ரசாயன மற்றும் உரத்துறை அமைச்சர் திரு சதானந்த கவுடா இன்று கர்நாடகாவில் அறிவித்தார்.
2019-2020ம் நிதியாண்டில், மக்கள் மருந்தகங்களுக்கு மத்திய அரசின் மானியம் ரூ.35.51 கோடி. மக்களுக்கு சேமிப்பு ரூ.2,600 கோடியாக இருந்தது. மத்திய அரசு செலவு செய்யும் ஒவ்வொரு ரூபாயும், மக்கள் ரூ.74 சேமிக்க வழி செய்துள்ளது. இது பல மடங்கு பலனை அளித்துள்ளது என திரு சதானந்த கவுடா கூறினார்.
பெண்களின் மேம்பாட்டுக்கான நடவடிக்கையாக, இதுவரை 10 கோடி ‘சுவிதா’ நாப்கின்கள் ரூ.1க்கு விற்கப்பட்டுள்ளன. ரூ.3.6 கோடி மதிப்பில், சுவிதா நாப்கின்கள் வாங்க 2020 டிசம்பரில் ஆர்டர் கொடுக்கப்பட்டுள்ளது. 30 கோடி சுவிதா நாப்கின்களுக்கான ஒப்பந்தம் இறுதி செய்யப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1688524
-----
(
நிதி அமைச்சகம்
கட்டண அறிவிக்கை எண் 04/2021 – சுங்கம் - சமையல் எண்ணை, பித்தளை, கசகசா, பாக்கு, தங்கம் மற்றும் வெள்ளி தொடர்பான கட்டண மதிப்பு நிர்ணயித்தல்
மத்திய நேரடி வரிகள் மற்றும் தீர்வைகள் வாரியம், தீர்வைகள் சட்டம் 1962 பிரிவு 14, துணைப் பிரிவு -ன் கீழ் அளிக்கப்பட்டுள்ள அதிகாரங்களின்படி, மாற்றங்கள் செய்வது அவசியமானது மற்றும் பயனளிக்கும் என்று திருப்தி அடைந்த பிறகு, மத்திய நிதி அமைச்சகம் வெளியிட்டுள்ள, 2001 ஆகஸ்ட் 3-ஆம் தேதியிட்ட, அதே தேதியில் அரசிதழில் வெளியிட்டப்பட்ட, அறிவிக்கை எண். 36/2001 – தீர்வைகள்  –ல் மாற்றங்களைச் செய்துள்ளது.
குறிப்பிடப்பட்ட அறிவிக்கையில், அட்டவணை-1, அட்டவணை-2 மற்றும் அட்டவணை-3 என்று அட்டவணைகள் இருக்கும்.
சமையல் எண்ணை, பித்தளை, கசகசா, பாக்கு, தங்கம் மற்றும் வெள்ளி தொடர்பான கட்டண மதிப்பு நிர்ணயித்தலில் செய்யப்பட்டுள்ள மாற்றங்களை பற்றிய விரிவான தகவல்களை கீழ்கண்ட இணைப்பில் காணலாம்
மேலும் விவரங்களுக்கு https://pib.gov.in/PressReleasePage.aspx?PRID=1688840
-----
(Visitor Counter : 99
பிரதமர் அலுவலகம்
உத்தராகண்டின் ஸ்ரீ கேதார்நாத் ஆலயத்தில் தரிசனமும் பூஜையும் செய்தார் பிரதமர்
கருவறையில் ருத்ராபிஷேகம் செய்தார்.
ஆதிகுரு சங்கராச்சாரியா சமாதி ஸ்தலுக்கு சென்றிருந்தார்
மந்தாகினி அஷ்டபத், சரஸ்வதி அஷ்டபத் ஆகியவற்றின் பணிகள் முன்னேற்றத்தை ஆய்வு செய்தார்
கேதார்நாத் ஆலய திட்டத்தின் தொழிலாளர்களுடன் கலந்துரையாடினார்.
இன்று கேதார்நாத் சென்றிருந்த பிரதமர் திரு நரேந்திர மோடி ஸ்ரீகேதார்நாத் ஆலயத்தில் தரிசனமும், பூஜையும் செய்தார். பாரம்பரிய பஹாடி உடை அணிந்திருந்த பிரதமர், கருவறையில் ருத்ராபிஷேகம் செய்ததுடன் நந்தி சிலை முன்னால் வழிபாடு செய்தார்.
ஆதி குரு சங்கராச்சாரியா சமாதி ஸ்தலுக்கும் சென்றிருந்த பிரதமர், மந்தாகினி அஷ்டபத், சரஸ்வதி அஷ்டபத் ஆகியவற்றின் பணிகள் முன்னேற்றத்தை ஆய்வு செய்தார்.
கேதார்நாத் ஆலய திட்டத்தின் தொழிலாளர்களுடன் கலந்துரையாடினார்.
உத்ராகண்ட் முதலமைச்சர் திரு புஷ்கர் சிங் தாமி, உத்ராகண்ட் ஆளுநர் ஓய்வுபெற்ற ஜென்ரல் குர்மித் சிங் ஆகியோர் பிரதமருடன் சென்றிருந்தனர்.
கேதார்நாத் என்பது மிக முக்கியமான இந்து ஆலயங்களில் ஒன்றாகும். வழிபாட்டுக்கு உரிய சீக்கிய யாத்திரைத் தலங்களில் ஒன்றாக அறியப்படும் ஹேம்குந்த் சாஹிபும் இந்தப் பகுதியில் உள்ளது. சமய முக்கியத்துவம் வாய்ந்த இடங்களில் அடிப்படை கட்டமைப்பை மேம்படுத்தி எளிதாக செல்வதற்கு வழி ஏற்படுத்தும் பிரதமரின் உறுதிப்பாட்டை இங்கு மேற்கொள்ளப்படும் போக்குவரத்து தொடர்பு திட்டங்கள் காண்பிக்கின்றன.
இளைஞர் நலன் மற்றும் விளையாட்டு அமைச்சகம்
உலக சைக்கிள் தினமான இன்று மத்திய விளையாட்டுத்துறை அமைச்சர் திரு.அனுராக் தாக்கூர், நாடு தழுவிய நிகழ்ச்சிகளை மத்திய அமைச்சர்கள் திரு கிரண் ரிஜிஜு, திரு மன்சுக் மாண்டவியா, திருமதி மீனாட்சி லேகி ஆகியோர் முன்னிலையில் தொடங்கி வைத்தார்
உலக சைக்கிள் தினத்தையொட்டி, மத்திய இளைஞர் விவகாரங்கள் மற்றும் விளையாட்டுத் துறை அமைச்சர் திரு அனுராக் தாக்கூர், புது தில்லியில் உள்ள மேஜர் தியான் சந்த் மைதானத்தில், மத்திய சட்டம் மற்றும் நீதித்துறை அமைச்சர் திரு கிரண் ரிஜிஜு, மத்திய சுகாதாரம் மற்றும் குடும்பநலத் துறை அமைச்சர் திரு மன்சுக் மாண்டவியா, வெளியுறவு மற்றும் கலாச்சாரத்துறை இணை அமைச்சர் திருமதி. மீனாட்சி லேகி ஆகியோர் முன்னிலையில் தேசிய அளவிலான நிகழ்ச்சிகளை கொடியசைத்து தொடங்கி வைத்தார். முன்னாள் சுகாதாரத்துறை அமைச்சரும் எம்.பி.யுமான டாக்டர். ஹர்ஷ்வர்தன், நாடாளுமன்ற உறுப்பினர்கள் திரு மனோஜ் திவாரி, திரு ரமேஷ் பிதுரி, இளைஞர் விவகாரத் துறை செயலாளர் திரு. சஞ்சய் குமார், விளையாட்டுச் செயலாளர் திருமதி. சுஜாதா சதுர்வேதி மற்றும் அமைச்சின் அதிகாரிகளும் இந்நிகழ்வில் கலந்து கொண்டனர்.
தியான் சந்த் மைதானத்தில் இருந்து புறப்பட்ட சைக்கிள் பேரணிக்கு திரு அனுராக் சிங் தாக்கூர் தலைமை தாங்கினார். அவருடன் அமைச்சர்கள் மற்றும் எம்.பி.க்கள் கலந்து கொண்டனர். டெல்லியில் 7.5 கிமீ பேரணியில் 1500க்கும் மேற்பட்டோர் கலந்து கொண்டனர். மேலும், நேரு யுவகேந்திரா சங்கம் நாடு முழுவதும் உள்ள 35 மாநிலங்கள்/யூனியன் பிரதேசங்களில் 100க்கும் மேற்பட்ட இடங்களில் சைக்கிள் பேரணிகளை ஏற்பாடு செய்தது.
பேரணியைத் தொடங்குவதற்கு முன்பு உரையாற்றிய திரு அனுராக் சிங் தாக்கூர், இந்தியா விடுதலையின் அமிர்தப்பெருவிழாவை கொண்டாடும் நிலையில், மத்திய இளைஞர் நலன் மற்றும் விளையாட்டு அமைச்சகம், நாடு முழுவதும் மிதிவண்டி பேரணிகளை ஏற்பாடு செய்வதற்கான தனித்துவமான நடவடிக்கையை எடுத்துள்ளது. சுதந்திரத்தின் 75வது ஆண்டில் ஆரோக்கியமான இந்தியாவை உருவாக்க சைக்கிள் பேரணிக்கு ஏற்பாடு செய்யப்பட்டுள்ளது. இதன் நோக்கம், உடல் ஆரோக்கியத்திற்காக மக்கள் தங்கள் அன்றாட வாழ்வில் சைக்கிள் ஓட்டுவதை ஊக்குவிப்பதாகும் என்று கூறினார்.
“பிட்னஸ் பிரச்சாரத்தில் நாட்டு மக்கள் இணைய வேண்டும் என்று பிரதமர் திரு நரேந்திர மோடி விரும்புகிறார். ஃபிட் இந்தியா பிரச்சாரத்தில் சைக்கிள் ஓட்டுதல் மிகப்பெரிய பங்கை வகிக்க முடியும். உலக சைக்கிள் தினத்தில், ஒவ்வொருவரும் சைக்கிள் ஓட்டுவதை தங்கள் அன்றாட வாழ்க்கையின் ஒரு பகுதியாக மாற்ற வேண்டும் என்ற தெளிவான செய்தியை நாங்கள் வழங்குகிறோம். சைக்கிள் ஓட்டுதல் உங்களை ஆரோக்கியமாகவும், தூய்மையான இந்தியாவை உருவாக்கவும் உதவும்” என்று திரு தாக்கூர் கூறினார்.
மேலும் விவரங்களுக்கு இந்த ஆங்கில செய்திக்குறிப்பை காணவும் https://pib.gov.in/PressReleasePage.aspx?PRID=1830765
மத்திய அமைச்சரவை
உத்தராகண்ட்டில் உள்ள கோட்டேஷ்வர் நீர்மின் திட்டத்திற்கான திருத்தப்பட்ட செலவு மதிப்பீடு-1க்கு அமைச்சரவை ஒப்புதல்
உத்தராகண்ட்டில் உள்ள கோட்டேஷ்வர் நீர்மின் திட்டதிற்கான திருத்தப்பட்ட செலவு மதிப்பீடு-1க்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் வழங்கியுள்ளது. 400 மெகாவாட் அளவிற்கான இந்த நீர்மின் திட்டத்திற்கான முழு மதிப்பீடு ரூ. 2,717.35 கோடி ஆகும்.
தெஹ்ரி நீர் மின் மேம்பாட்டுக் கழகம்  நிறுவனம் இந்த திட்டத்தை செயல்படுத்தி வருகிறது.
இதன் அதிகபட்ச கொள்ளளவான 400 மெகாவாட் மின்சக்தியை உருவாக்குவதோடு இத்திட்டத்தின் மூலம் தெஹ்ரி நீர்த்தேக்கத்தில் இருந்து பாசன மற்றும் குடிநீரூக்கான நீர் வெளியேற்றம் கட்டுபடுத்தப்படும்.
கோட்டேஷ்வர் நீர்மின் தேக்கம் அடிவாரத்தில் கட்டப்பட்டுவரும் எக்கிய நீர்மின் தேக்கத்திற்கு  அடிவார நீர்த்தேக்கமாக அமையும்.
பின்னணி:
இந்த திட்டம் மார்ச், 2012-ல் முழுமையடையப்பட்டு செல்யல்பாட்டிற்கு வந்துள்ளது. மீதமுள்ள பணிகளின் இந்த நீர்மின் உற்பத்தி நிலையம் செயல்பாட்டிற்கு அவசியமில்லை என்றாலும் ஆலையின் பாதுகாப்பிற்கும் திட்டத்தை முழுமையாக்கவும் அவசியமாகும்.
புவி அறிவியல் அமைச்சகம்
சூழல் மீதான புவி வெப்பமயமாதலின் தாக்கம்
சமீபத்திய ஆண்டுகளில் புயல்கள் மற்றும் மிக அதிகமான மழைப் பொழிவு ஆகியவை அதிகரித்து வருகின்றன. 1891 முதல் 2020 வரையிலான காலக்கட்டத்தில் மேற்கொள்ளப்பட்ட புயல்கள் குறித்த பகுப்பாய்வில், அண்மைக்காலமாக அரபிக்கடலில் அதிதீவிரப் புயல்கள் அடிக்கடி உருவாகியுள்ளதைக் காணமுடிகிறது. இருப்பினும் அதிதீவிரப் புயல்களால் பாதிக்கப்படுவது வங்கக் கடல் பிராந்தியத்தின் கரையோரப் பகுதிகள் என்பது தெளிவாகியிருக்கிறது.
அரபிக் கடலில் உருவாகும் புயல்கள் ஓமன், ஏமன் போன்ற நாடுகளின் கடலோரப் பகுதிகளிலும், குஜராத், மகாராஷ்ட்ரா மாநிலங்களிலும் கரையைக் கடந்துள்ளன. வங்கக் கடல் மற்றும் அரபிக்கடல் ஆகியவற்றை உள்ளடக்கிய வடக்கு இந்தியப் பெருங்கடல் பகுதியில், உருவாகும் புயல்கள் கரையைக் கடக்கும் போது உயிர்களுக்கும், உடமைகளுக்கும் சேதம் ஏற்படுகின்றன. மேற்கு வங்கம். ஒடிசா, ஆந்திரா, தமிழ்நாடு, புதுச்சேரி ஆகிய கடலோர மாநிலங்களில் இந்தப் பாதிப்பு அதிகமாகி வருகிறது.
மத்திய புவி அறிவியல் அமைச்சகத்தின் கீழ் இயங்கும் இந்திய வானிலை ஆய்வு மையத்தின் முன்னெச்சரிக்கை காரணமாக புயல்களால் ஏற்படும் உயிரிழப்புகள் குறைந்து வருகின்றன. மேலும், தேசிய பேரிடர் மேலாண்மை ஆணையம், மத்திய உள்துறை அமைச்சகம் போன்றவற்றின் செயல் திறனால் உயிரிழப்புகள் குறைந்துள்ள போதிலும், சொத்துக்களுக்கு ஏற்படும் சேதம் இன்னும் அதிகமாகவே உள்ளது.
அதிக வெப்ப நிகழ்வுகளுக்கான வெப்ப நடவடிக்கைத் திட்டம் ஒருங்கிணைந்த முன்னெச்சரிக்கை முறை மற்றும் முன்னேற்பாடுகளைக் கொண்டதாகும். வெப்பத்தால் ஏற்படும் உடல்நலத் தாக்கங்களை இது குறைக்க உதவும். மேலும் என்டிஎம்ஏ மற்றும் ஐஎம்டி ஆகியவை 23 மாநிலங்களுடன் உயர் வெப்பத்தால் ஏற்படும் சூழலைக் குறைக்க இணைந்து செயல்பட்டு வருகின்றன.
2018-ஆம் ஆண்டு ஏப்ரல் மாதம் முதல் ஐஎம்டி காலை 8 மணிக்கு கூடுதல் வானிலை அறிக்கையை வெளியிட்டு வருவதாக மாநிலங்களவையில் எழுத்து மூலம் அளித்த பதிலில் மத்திய புவி அறிவியல் துறை  இணை அமைச்சர் டாக்டர் ஜிதேந்திர சிங் தெரிவித்துள்ளார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1779658
(Visitor Counter : 120
மத்திய அமைச்சரவை
இந்தியாவில் 17 வயதுக்குட்பட்டவர்களுக்கான மகளிர் உலகக் கோப்பை கால்பந்து போட்டியை  நடத்துவதற்கான ஒப்பந்தத்தில் கையெழுத்திட்டதற்கு அமைச்சரவை ஒப்புதல்
இந்தியாவில் 17 வயதுக்குட்பட்டவர்களுக்கான மகளிர் உலகக் கோப்பை கால்பந்து போட்டியை  நடத்துவதற்கான ஒப்பந்தத்தில் கையெழுத்திட்டதற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது.
17 வயதுக்குட்பட்டவர்களுக்கான மகளிர் உலகக் கோப்பை கால்பந்து போட்டி  இந்தியாவில் அக்டோபர் 11ம் தேதி தொடங்கி 30-ம் தேதி வரை நடைபெற உள்ளது. இரண்டு ஆண்டுகளுக்கு ஒருமுறை நடத்தப்படும் இளைஞர்கள் பங்கேற்கும் இப்போட்டியின் ஏழாவது பகுதி முதன் முறையாக இந்தியாவில் நடைபெற உள்ளது.
தேசிய விளையாட்டு கூட்டமைப்புக்கான உதவித் திட்டத்தின் கீழ் அகில இந்திய கால்பந்து சம்மேளனத்திற்கு ரூ. 10 கோடி நிதி வழங்கப்பட்டுள்ளது.
இந்தியாவில் மகளிரிடையே கால்பந்து விளையாட்டை ஊக்குவிக்கவும், மகளிர் கால்பந்து விளைாட்டிற்கான தரத்தை மேம்படுத்தவும் இப்போட்டி நடத்தப்படுகிறது.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1859189
சிறுபான்மையினர் நலன் அமைச்சகம்
சிறுபான்மையினரின் வாழ்வாதார உயர்வுக்காக சிறுபான்மையினர் நல அமைச்சகத்தின் பல்வேறு திட்டங்கள்
பொருளாதாரத்தில் நலிவடைந்த, மிகவும் பின்தங்கியோர், சிறுபான்மையினர் உட்பட அனைத்துப்பிரிவினரின் நலன் மற்றும் வாழ்வாதார உயர்வுக்காக திறன் மேம்பாடு மற்றும் தொழில்முனைவோர், ஜவுளி, கலாச்சாரம், மகளிர் மற்றும் குழந்தை மேம்பாடு, ஊரக மேம்பாடு மற்றும் கல்வி அமைச்சகங்கள் மூலம் பல்வேறு திட்டங்களை அரசு அமல்படுத்தி வருவதாக மத்திய சிறுபான்மையினர் நலத்துறை அமைச்சர் திருமதி ஸ்மிருதி சுபின் இரானி மாநிலங்களவையில் எழுத்துப்பூர்வமாக கூறினார்.
அத்துடன் இஸ்லாமியர்கள் உட்பட 6 சிறுபான்மை சமுதாயத்தினரின் வாழ்வாதார உயர்வுக்காக பல்வேறு திட்டங்களை சிறுபான்மையினர் நல அமைச்சகம் அமல்படுத்தி வருவதாக தெரிவித்தார்.
ரெயில்வே அமைச்சகம்
வரும் 2030-ஆம் ஆண்டிற்குள் கார்பன் வெளியேற்றத்தை முற்றிலுமாக நீக்கும் முனைப்பில் இந்திய ரயில்வேத் துறை
வரும் 2030-ஆம் ஆண்டிற்குள் கார்பன் வெளியேற்றத்தை முற்றிலுமாக நீக்கும் முனைப்பில் இந்திய ரயில்வேத் துறை செயல்பட்டு வருவதாக மத்திய ரயில்வே, தகவல், மின்னணுவியல், தகவல் தொழில்நுட்பத் துறை அமைச்சர் திரு அஸ்வினி வைஷ்ணவ் கூறியுள்ளார்.
நாடாளுமன்றத்தில் எழுப்பப்பட்ட கேள்விக்கு எழுத்துப்பூர்வமாக பதில் அளித்துள்ள மத்திய அமைச்சர் திரு அஸ்வினி வைஷ்ணவ், நாட்டில் உள்ள ரயில் தடங்களில் அகல ரயில்பாதையாக்க மாற்றம் செய்யப்பட்டு 100 சதவீதம் மின்சார மயமாக்கப்படும் என்றார்.
பிரதமர் அலுவலகம்
சத்ரபதி சிவாஜி மகராஜ் ஜெயந்தியை முன்னிட்டு பிரதமர் அவருக்கு மரியாதை
சத்ரபதி சிவாஜி மகராஜ் ஜெயந்தியை முன்னிட்டு பிரதமர் திரு நரேந்திர மோடி அவருக்கு மரியாதை செலுத்தினார்.
பிரதமர் தமது ட்விட்டர் பதிவில் தெரிவித்திருப்பதாவது:
“சத்ரபதி சிவாஜி மகராஜ் ஜெயந்தியை முன்னிட்டு அவருக்கு அஞ்சலி செலுத்துகிறேன். அவரது துணிச்சலும், நல்லாட்சிக்கான முக்கியத்துவமும் நமக்கு உத்வேகம் அளிக்கிறது”.
பிரதமர் அலுவலகம்
உஸ்பெகிஸ்தான் அதிபர் மேதகு திரு சவ்கத் மிர்சியோயேவ் மற்றும் பிரதமர் திரு நரேந்திர மோடி இடையே காணொலிக் காட்சி மூலம் இருதரப்பு சந்திப்பு
பிரதமர் திரு நரேந்திர மோடி மற்றும் உஸ்பெகிஸ்தான் அதிபர் மேதகு திரு சவ்கத் மிர்சியோயேவ் இடையேயான இருதரப்பு ஆலோசனை கூட்டம் 2020 டிசம்பர் 11ம் தேதி காணொலிக் காட்சி மூலம் நடக்கிறது.
இந்தியா மற்றும் மத்திய ஆசிய நாடு ஒன்றுடன் நடைபெறும் முதல் மெய்நிகர் ஆலோசனைக் கூட்டம் இது. கொவிட்-19க்கு பிந்தைய உலகில், இந்தியா-உஸ்பெகிஸ்தான் இடையேயான ஒத்துழைப்பை வலுப்படுத்துவது உட்பட ஒட்டுமொத்த இருதரப்பு உறவுகள் குறித்து இரு தலைவர்களும் ஆலோசிக்கவுள்ளனர். இருதரப்பு நலன் சார்ந்த, பிராந்திய மற்றும் சர்வதேச விஷயங்கள் குறித்து தங்கள் கருத்துக்களை இரு தலைவர்களும் பகிர்ந்து கொள்வர்.
கடந்த சில ஆண்டுகளாக, இந்தியா, உஸ்பெகிஸ்தான் இடையோன இருதரப்பு உறவு நன்றாக உள்ளது. கடந்த 2015ம், 2016ம் ஆண்டுகளில் பிரதமர் திரு நரேந்திர மோடியின் உஸ்பெகிஸ்தான் பயணம், 2018, 2019ம் ஆண்டுகளில் உஸ்பெகிஸ்தான் அதிபர் மிர்சியோயேவின் இந்தியப் பயணம் ஆகியவை இருதரப்பு கூட்டுறவில் புதிய ஆற்றலை ஏற்படுத்தியுள்ளன.
இந்த ஆலோசனைக் கூட்டத்தில் இரு நாடுகள் இடையே ஒப்பந்தங்கள்/புரிந்துணர்வு ஒப்பந்தங்கள் கையெழுத்தாகும் என எதிர்பார்க்கப்படுகின்றது.
ரெயில்வே அமைச்சகம்
24.05.2020 காலை 10 மணி வரை 37 லட்சத்துக்கும் அதிகமான பயணிகளுடன் 2813 ஷ்ராமிக் சிறப்பு ரயில்களை இந்திய ரயில்வே இயக்கியது.
நெரிசல் நிலை கணிசமாகக் குறைந்து ரயில் போக்குவரத்து வெகுவாக முன்னேற்றம் அடைந்தது.
80 சதவீதம் ஷ்ராமிக் சிறப்பு ரயில்கள் உத்திரப்பிரதேசம் மற்றும் பீகாரில் உள்ள பல்வேறு இடங்களுக்குச் சென்றடைந்தன.
இந்த இடங்களை நோக்கி ரயில்கள் குவிந்ததால் இயக்கத்தில் நெரிசல் ஏற்பட்டது.
மேலும், பல்வேறு சுகாதார மற்றும் சமூக இடைவெளி விதிமுறைகளால் நிலையங்களில் பயணிகள் இறங்குவதற்கு கூடுதல் நேரம் தேவைப்பட்டதால், முனையங்களில் நெரிசல் ஏற்பட்டு போக்குவரத்திலும் நெருக்கடி ஏற்பட்டது.
நெரிசலைக் குறைப்பதற்காக மதுரா, ஜர்சுகுடாக்கு சில ரயில்கள் திருப்பி விடப்பட்டன.
ரயில்வே வாரிய, பிராந்திய ரயில்வே மற்றும் மண்டல அளவுகளில் இருபத்து நான்கு மணி நேர கண்காணிப்பு.
ஷ்ராமிக் சிறப்பு ரயில்களுக்கு தொடர்ச்சியாக உணவு மற்றும் தண்ணீர் விநியோகிக்கப்படுவதை உறுதி செய்ய, இந்தியத் தொடர்வண்டி உணவு வழங்கல் மற்றும் சுற்றுலாக் கழகமும், ரயில்வேயும் தேவையான நடவடிக்கைகளை எடுத்தன.
24.05.2020 காலை 10 மணி வரை 37 லட்சத்துக்கும் அதிகமான பயணிகளுடன், 2813க்கும் அதிகமான ஷ்ராமிக் சிறப்பு ரயில்களை இந்திய ரயில்வே இயக்கியது. குஜராத், மகாராஷ்டிரா மற்றும் பஞ்சாப் ஆகிய மாநிலங்களில் இருந்துக் கிளம்பிய கிட்டத்தட்ட 60 சதவீத ரயில்கள், பெரும்பாலும் உத்திர பிரதேசம் மற்றும் பீகாரை நோக்கி சென்றன. 80 சதவீதம் ஷ்ராமிக் சிறப்பு ரயில்கள் உத்திர பிரதேசம் மற்றும் பீகாரில் உள்ள பல்வேறு இடங்களுக்கு சென்றடைந்தன . உத்திர பிரதேசத்தில் லக்னோ-கோரக்பூர் பகுதியிலும், பீகாரில் பட்னாவை சுற்றியும் பெரும்பாலான சேருமிடங்கள் இருந்தன. நேற்று வரை இயக்கத்தில் இருந்த 565 ரயில்களில், 266 பீகாரை நோக்கியும், 172 உத்திர பிரதேசத்தை நோக்கியும் சென்றுக் கொண்டிருந்தன.
இந்த இடங்களை நோக்கி ரயில்கள் குவிந்ததால் இயக்கத்தில் நெரிசல் ஏற்பட்டது. பல்வேறு சுகாதார மற்றும் சமூக இடைவெளி விதிமுறைகளால் நிலையங்களில் பயணிகள் இறங்குவதற்கு கூடுதல் நேரம் தேவைப்பட்டதால், முனையங்களில் நெரிசல் ஏற்பட்டு போக்குவரத்திலும் நெருக்கடி ஏற்பட்டது
நெரிசலைக் குறைப்பதற்காக மதுரா, ஜர்சுகுடாக்கு சில ரயில்கள் திருப்பி விடப்பட்டன. மேலும், அதிக போக்குவரத்துள்ள வழிகளில் நெரிசலைத் தடுப்பதற்காக, வழி முறைப்படுத்துதல் உத்தரவு வழங்கப்பட்டுள்ளது. ரயில்கள் தாமதமாகமல் இருப்பதை உறுதி செய்வதற்காக, ரயில்வே வாரிய, பிராந்திய ரயில்வே மற்றும் மண்டல அளவுகளில் இருபத்து நான்கு மணி நேர கண்காணிப்பு செய்யப்படுகிறது. ஷ்ராமிக் சிறப்பு ரயில்கள் சரியான நேரத்தில் செல்வதை உறுதி செய்யுமாறு ரயில்களை ஓட்டும் பணியாளர்களும் அறிவுறுத்தப்பட்டுள்ளனர். இந்த நடவடிக்கைகளின் காரணமாக, நெரிசல் நிலைக் கணிசமாகக் குறைந்து ரயில் போக்குவரத்து வெகுவாக முன்னேற்றம் அடைந்தது.
கிழக்கே போகும் ரயில்களின் எண்ணிக்கை அதிகரித்த காரணத்தினால் போக்குவரத்து நெரிசல் ஏற்பட்டு ரயில்கள் தாமதமானதால், உணவு விநியோகப் பணிகள் பாதிப்படைந்தன. இதைத் தொடர்ந்து, பயணிகளின் சிரமங்களைக் குறைப்பதற்காக, ஷ்ராமிக் சிறப்பு ரயில்களுக்கு தொடர்ச்சியாக உணவு மற்றும் தண்ணீர் விநியோகிக்கப்படுவதை உறுதி செய்ய, இந்திய தொடர்வண்டி உணவு வழங்கல் மற்றும் சுற்றுலாக் கழகமும், ரயில்வேவும் தேவையான நடவடிக்கைகளை எடுத்தன.